CELEX: 32018D1888
Language: hu
Date: 2018-12-03 00:00:00
Title: A Bizottság (EU) 2018/1888 végrehajtási határozata (2018. december 3.) a Guatemalából és Peruból származó banán behozatalára alkalmazott kedvezményes vámtételek a 19/2013/EU európai parlamenti és tanácsi rendelet 15. cikke és a 20/2013/EU európai parlamenti és tanácsi rendelet 15. cikke értelmében alkalmazott ideiglenes felfüggesztése nem helyénvaló voltának megállapításáról

4.12.2018   
               
               
                  HU
               
               
                  Az Európai Unió Hivatalos Lapja
               
               
                  L 308/49
               
            
         A BIZOTTSÁG (EU) 2018/1888 VÉGREHAJTÁSI HATÁROZATA
         (2018. december 3.)
         a Guatemalából és Peruból származó banán behozatalára alkalmazott kedvezményes vámtételek a 19/2013/EU európai parlamenti és tanácsi rendelet 15. cikke és a 20/2013/EU európai parlamenti és tanácsi rendelet 15. cikke értelmében alkalmazott ideiglenes felfüggesztése nem helyénvaló voltának megállapításáról
         AZ EURÓPAI BIZOTTSÁG,
         tekintettel az Európai Unióról szóló szerződésre és az Európai Unió működéséről szóló szerződésre,
         tekintettel az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 19/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
         tekintettel az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 20/2013/EU európai parlamenti és tanácsi rendeletre (2) és különösen annak 15. cikke (2) bekezdésére,
         mivel:
         
                     (1)
                  
                  
                     Az egyrészről az Európai Unió és tagállamai, másrészről Közép-Amerika között létrejött társulási megállapodás (a továbbiakban: megállapodás) banánkereskedelmi stabilizációs mechanizmust vezetett be. Hasonló mechanizmust vezettek be az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodásba. Ezen megállapodások (a továbbiakban: megállapodások) ideiglenes hatálybalépésére Guatemala esetében 2013. augusztus 1-jén, Peru esetében 2013. március 1-jén került sor.
                  
               
                     (2)
                  
                  
                     A 20/2013/EU rendelettel és a 19/2013/EU rendelettel végrehajtott stabilizációs mechanizmusnak megfelelően, amint az érintett országok valamelyikéből származó friss banán (3) behozatala meghaladja a meghatározott küszöbmennyiséget, a Bizottság ideiglenesen felfüggesztheti az adott országból származó friss banán behozatalára alkalmazott kedvezményes vámtételeket, vagy megállapíthatja, hogy egy ilyen felfüggesztés nem helyénvaló. Erre a 20/2013/EU rendelet 14. cikkének (4) bekezdésében és a 19/2013/EU rendelet 14. cikkének (4) bekezdésében megállapított sürgősségi eljárás keretében elfogadott végrehajtási jogi aktussal kerülhet sor.
                  
               
                     (3)
                  
                  
                     2018. szeptember 10-én, illetve 2018. október 15-én a Guatemalából, illetve Peruból származó friss banán behozatala elérte a vonatkozó megállapodásokban meghatározott 70 000, illetve 97 500 tonnát.
                  
               
                     (4)
                  
                  
                     Ezzel összefüggésben a Bizottság a 20/2013/EU rendelet 15. cikkének (3) bekezdése, valamint a 19/2013/EU rendelet 15. cikkének (3) bekezdése értelmében elemezte az adott behozatalnak az uniós banánpiac helyzetére gyakorolt hatását annak eldöntése során, hogy fel kell-e függeszteni a kedvezményes vámtételeket. A Bizottság megvizsgálta az érintett behozatal uniós árszintre gyakorolt hatását, a más forrásokból származó termékek behozatalának alakulását, valamint a friss banán uniós piacának általános stabilitását.
                  
               
                     (5)
                  
                  
                     2018. október 15-én a Guatemalából és Peruból származó banán a stabilizációs mechanizmus hatálya alá tartozó friss banán behozatalának rendre 2,95 %-át, illetve 2,80 %-át tette ki. Guatemala és Peru emellett a friss banán Unióba irányuló teljes behozatalának 1,8 %, illetve 2,2 %-át képviselte.
                  
               
                     (6)
                  
                  
                     Ezzel egyidejűleg a stabilizációs mechanizmus hatálya alá tartozó, jelentős exportáló országokból, nevezetesen Kolumbiából, Ecuadorból és Costa Ricából származó behozatal az említett országokra vonatkozó küszöbértékek 51 %-át, 64,3 % -át, illetve 64,3 %-át érte el. A stabilizációs mechanizmus keretében „kihasználatlan” mennyiségek (körülbelül 2,4 millió tonna) ezért számottevően meghaladják a Guatemalából és Peruból származó teljes behozatalt (105 366 és 99 698 tonna).
                  
               
                     (7)
                  
                  
                     2018 első 8 hónapjában a Guatemalából és Peruból származó behozatali árak (az utolsó rendelkezésre álló adatok szerint) átlagosan 527 EUR/tonna, illetve 730 EUR/tonna volt, ami 20 %-kal volt alacsonyabb, illetve 10,7 %-kal magasabb, mint az Unióba irányuló friss banán egyéb behozatalának átlagára.
                  
               
                     (8)
                  
                  
                     Ebben az összefüggésben a Guatemalából behozott banán alacsony ára ellenére 2018 júliusában a banán nagykereskedelmi átlagára az uniós piacon nem mutatott csökkenést, és változatlanul magas szinten maradt. A banán nagykereskedelmi átlagára (az összes származási helyről érkező banán figyelembevételével) 2018 augusztusában 911,5 EUR/tonna volt, ez pedig 2,8 %-kal magasabb a 2017. augusztusi átlagárnál (855,3 EUR/tonna). Ezenfelül az Unióban termelt banán nagykereskedelmi átlagára 2018 augusztusában 1228,6 EUR/tonna volt, amely 38,9 %-kal magasabb, mint a 2017. augusztusi szint (884,6 EUR/tonna). Ez annak ellenére is így van, hogy a Nicaraguából származó behozatal mára 409 %-kal meghaladta az országra vonatkozó küszöbértéket.
                  
               
                     (9)
                  
                  
                     Abból a tényből adódóan, hogy a Guatemalából és Peruból származó banán behozatala kis mértékű, ezért az nem volt hatással az uniós banánpiaci árra. Ezért ebben a szakaszban nincsen sem arra utaló jel, hogy a Guatemalából és Peruból származó friss banán éves küszöbmennyiségen felüli behozatala zavarta volna az uniós banánpiac stabilitását, sem arra, hogy e behozatal jelentős hatást gyakorolt volna az uniós termelők helyzetére.
                  
               
                     (10)
                  
                  
                     Emellett arra sem utal semmi, hogy 2018 augusztusában a súlyos rosszabbodás veszélye fenyegette volna az uniós piacot, vagy hogy az Unió legkülső régióinak gazdasági helyzete súlyosan rosszabbodott volna.
                  
               
                     (11)
                  
                  
                     Ezért a Guatemalából és Peruból származó banán behozatalára alkalmazott kedvezményes vámtételek ideiglenes felfüggesztése nem tűnik helyénvalónak.
                  
               
                     (12)
                  
                  
                     A Bizottság folytatja az e tekintetben végzett nyomonkövetési tevékenységét, és adott esetben intézkedéseket hozhat,
                  
               ELFOGADTA EZT A HATÁROZATOT:
         
            1. cikk
            A Guatemalából és Peruból származó és az Európai Unió Kombinált Nómenklatúrájában a 0803 90 10 vámtarifaalszám alá besorolt friss banán behozatalára alkalmazott kedvezményes vámtétel ideiglenes felfüggesztése nem helyénvaló.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2018. december 3-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 17., 2013.1.19., 1. o.
         
         
            (2)  HL L 17., 2013.1.19., 13. o.
         
         
            (3)  Az Európai Unió 2018. október 11-i Kombinált Nómenklatúrája szerinti 0803 90 10 vámtarifaszám.